b'\n_START_ARTICLE_\nJacob Rees-Mogg\n_START_SECTION_\nLiv og virke\n_START_PARAGRAPH_\nRees-Mogg ble f\xc3\xb8dt i Hammersmith i London og vokste opp i en konservativ, katolsk overklassefamilie som s\xc3\xb8nn av sjefredakt\xc3\xb8r i The Times William Rees-Mogg og hustru Gillian Shakespeare Morris. Han har tre eldre s\xc3\xb8sken, og en yngre s\xc3\xb8ster, Annunziata Rees-Mogg, som er journalist og medlem av Europaparlamentet for Brexitpartiet. Han er gift og har seks barn._NEWLINE_Han ble utdannet ved Eton College. Han studerte historie ved Trinity College ved Oxford University, og var president i Oxford University Conservative Association. Han jobbet i City of London for Lloyd George Management f\xc3\xb8r han etablerte sitt eget hedgefondselskap, Somerset Capital Management._NEWLINE_Han stilte som konservativ kandidat mot sittende parlamentsmedlemmer fra Arbeiderpartiet ved parlamentsvalgene i 1997 og 2001, og tapte begge ganger. Siden 2010 har han v\xc3\xa6rt innvalgt fra den konservative valgkretsen North East Somerset. Han har st\xc3\xa5tt for en tradisjonalistisk konservativ og EU-kritisk politisk linje. Rees-Mogg har blitt kalt \xc2\xabdet \xc3\xa6rede medlem av det 18. \xc3\xa5rhundre\xc2\xbb p\xc3\xa5 grunn av sine overklasseman\xc3\xa9rer og sin tradisjonalistiske overbevisning.'